Søren Egge Rasmussen (EL), 2024-12-05:
Jeg vil gerne starte med at sige mange tak til SF, Radikale og Alternativet for engagementet i dyrevelfærd og i udviklingen på landet.
Jeg ser frem til, at vi fortsætter det gode samarbejde.
Og hvad kommer der så ud af sådan en debat her?
Jeg håber virkelig, at vi får kigget dybt ned i, om kommunerne har flere muligheder, end de selv har fået øje på, og om den sag fra Middelfart kan være en løftestang til, at flere kommuner giver afslag.
Så det er sådan set det, jeg håber der kommer ud af, at vi fremsætter det her forslag.
Det lyder meget godt.
En af de helt store udfordringer, hvor det står fuldstændig klart, at der mangler frihed for landsbyer og landkommuner til at udvikle sig i tråd med lokale ønsker, er imidlertid overhovedet ikke nævnt i aftalen, og det er de her svinefabrikker.
De seneste 10 år er antallet af store svinefabrikker med over 10.000 svin fordoblet i Danmark, så der i dag er mere end 5 millioner svin samlet på de store, koncentrerede bedrifter.
På listen over aftalens klimatiltag, der kan tages i brug, optræder adskillige stald- og gylleteknologier, der kræver stordriftsfordele og dermed vil føre til endnu flere af de kolossale industrianlæg, der placeres i det åbne land mange steder klods op ad små, hyggelige landsbyer eller skønne naturområder.
En svinefabrik i baghaven betyder stank, fluer, alger og en masse tung transport på små landsbyveje.
En svinefabrik i baghaven kan få ejendomspriserne hos naboerne til at rasle ned, stikke en kæp i hjulet på kommunens planer for udvikling af turisme og skabe usikre skoleveje for børn.
Med en svinestald i baghaven risikerer man mange steder at afvikle i stedet for at udvikle livet i vores landdistrikter.
Som det er i dag,
er kommunerne og de lokale borgere prisgivet og står reelt uden mulighed for at stoppe udbygningen af de kæmpestore svinefabrikker.
Kommunernes Landsforening og flere kommuner har protesteret over deres manglende frihed og mulighed for selv at bestemme, hvilken udvikling de ønsker i deres lokale by- og landsbysamfund.
Enhedslisten har fremsat dette beslutningsforslag, fordi vi ønsker levende landdistrikter og landsbyer, hvor mennesker har lyst til at bo, og som danske og udenlandske turister har lyst til at rejse til for at nyde vores natur og nyde deres ferie.
Vi ønsker, at kommunerne får deres selvbestemmelse tilbage, så de ud fra lokale forhold og egne klimamål igen får mulighed for at sige nej til ansøgninger om nye og større svinefabrikker.
Problemet for kommunerne stammer tilbage fra Lars Løkke Rasmussens blå landbrugspakke.
Mulighederne for at foretage en helhedsvurdering blev fjernet, da VLAK-regeringen i 2017 vedtog et lovforslag.
Jeg synes, det var langt bedre i gamle dage, hvor der var et maks. for antallet af dyreenheder på den enkelte gård.
Jeg tror også, det var med til at sikre, at der kunne være en vis grad af dyrevelfærd.
Det duer ikke, at man har et kvægbrug med over 1.300 stykker kvæg, og jeg synes overhovedet ikke, at det er et landbrug, hvis man har 236.000 slagtesvin, som er det, man har på den største svinebedrift i Danmark.
Jeg synes, at vi mangler at prioritere andre erhvervshensyn end svinelandbrugets.
Altså, jeg synes, det er vildt, når man på Thise Mejeri laver kvalitetsost og man synes, det skal lagres ude tæt på Vesterhavet, så man kan producere sin Vesterhavsost, som har en smag fra Vesterhavet.
Så kan jeg godt forstå, at man bliver meget bekymret over, at nogen vil lægge en stor svinefabrik tæt på det ostelager.
Og jeg forstår godt, at kommuner, der har den tilgang, at turisme er vigtigere end svineproduktion, gerne vil have muligheden for at sige nej til en udvidelse af et svinelandbrug, men sige ja til, at campingpladsen kan udvides lidt.
Det er jo sådan set den virkelighed, som man har i landdistrikterne, og jeg synes ikke, at vi har en tidssvarende lovgivning på det her felt, og det er jo derfor, at vi fremsætter det her beslutningsforslag igen.
Vi har fremsat det tidligere, og SF har fremsat det tidligere, og vi giver ikke op i dag.
Vi tager den udvalgsbehandling og ser, om der er nogle huller, som kommunerne kan bruge til at sige nej.
Tak for debatten.